open-index/open-wikipedia-markdown huggingface dataset:
Jorma Ranivaara

**Jorma Ranivaara** (20. tammikuuta 1945 Vihti – 28. kesäkuuta 2023 Kuopio) oli suomalainen kirjailija. Hän kirjoitti teoksia sekä nuorille että aikuisille.

Ranivaara sai useita kirjallisuuspalkintoja. Hänen esikoisteoksensa *Vanha Rahikainen ja valkoinen Iljušin* palkittiin vuonna 1968 Kalevi Jäntin palkinnolla. Vuonna 1980 hänelle myönnettiin kirjallisuuden valtionpalkinto. Vuonna 2014 Ranivaara sai Tirlittan-palkinnon. Hän oli kahdesti (1997 ja 2004) ehdolla Finlandia Junior -palkinnon ja kolmesti (1990, 1994 ja 1995) Topelius-palkinnon saajaksi. Ranivaaraa on luonnehdittu humoristiksi ja verrattu Veikko Huoviseen.

Ranivaara asui Kuopiossa. Hän menehtyi kahden syövän uuvuttamana. Hänet on haudattu Kuopion Isolle hautausmaalle.
__NOTOC__
## Teoksia
### Romaaneja
* *Vanha Rahikainen ja valkoinen Iljušin.* Romaani. WSOY 1967.
* *[[Harakkalaivue]].* Nuorten romaani. WSOY 1968.
* *Kisko, kisko Koskinen.* Nuorten romaani. WSOY 1977.
* *Raamit ränniin.* Nuorten romaani. WSOY 1979.
* *Koskinen ja veitsenteroittaja.* Nuorten romaani. WSOY 1982.
* *Sotakaverit.* Romaani. WSOY 1983.
* *Taivaanrannan rakentaja.* Romaani. WSOY 1986.
* *Pelurit.* Nuortennovelleja. WSOY 1989.
* *Ihmeellisiä ihmisiä: Novelleja.* WSOY 1994.
* *Patricia ja Pek.* Nuorten romaani. WSOY 1995.
* *Poisliitävä Anne Lee.* Nuorten romaani. WSOY 1997.
* *Rouva Korhosen tapaus.* Romaani. WSOY 1999.
* *Upseerin parempi elämä*. WSOY 2003.
* *Eläkepommimies.* Romaani. WSOY 2006.
* *Asiakas Rydz.* Romaani. WSOY 2008.
* *Valekirjailija.* Romaani. WSOY 2011.

### ''Skeittaaja''-sarja
* 
* 
* 
* 
* 

## Lähteet

## Aiheesta muualla
* Jorma Ranivaara Suomen Nuorisokirjailijoiden nettimatrikkelissa 
* Kirjasampo
Mutaa kuonoon, sanoo virtahepo

**Mutaa kuonoon, sanoo virtahepo** (*Io sto con gli ippopotami*) on vuonna 1979 julkaistu seikkailuelokuva. Elokuvan on ohjannut Italo Zingarelli ja pääosissa ovat Terence Hill ja Bud Spencer.

Elokuva kertoo kahdesta kaveruksesta, Slimistä ja Tomista. Slim vastustaa jyrkästi eläimien metsästystä, kun taas Tom järjestää kiertoajeluita metsästäjille savannilla. Pian kuvioihin ilmestyy Jack Ormond -niminen metsästäjä, joka metsästää eläimiä ja on erittäin kiinnostunut alkuasukkaiden kylistä. Slim ja Tom eivät voi sietää Ormondin toimia, sillä hän metsästää eläimiä eläintarhaan ja niinpä kaksikko aikoo pysäyttää Ormondin toimet.

## Näyttelijät

## Arvioita
*[[Video-opas|Video-oppaassa]]* vuodelta 1994 elokuva saa yhden tähden viidestä, mikä vastaa sanallista arviota ”huono”.

## Lähteet
Työtehoseura

**TTS (Työtehoseura ry)** on suomalainen organisaatio, joka keskittyy parantamaan työn ja tuotannon tehokkuutta, taloudellisuutta ja työturvallisuutta. Se tarjoaa koulutus- ja kehittämispalveluja eri asiakkailleen ympäri Suomea, ja toimii itsenäisenä yhdistyksenä, joka on yleishyödyllinen. Seura perustettiin vuonna 1924 nimellä *Maatalouden Työtehoseura*. Työtehoseura on yksi Suomen vanhimmista itsenäisistä ja valtakunnallisesti toimivista koulutus- ja tutkimusorganisaatioista.

Organisaatiomuodoltaan Työtehoseura on rekisteröity yhdistys, jolla on noin 1&nbsp;500 jäsentä.Työtehoseura omistaa 40 prosenttia Suomen ympäristöopisto SYKLI:stä. Konsernin palveluksessa on noin 200 työntekijää, ja sen vuosittainen liikevaihto on noin 21 miljoonaa euroa. Yhdistyksen liiketoiminta on jaettu viiteen eri liiketoimintayksiköihin:
* Ajoneuvo ja työkoneet
* Kuljetus
* Metsä ja Puutarha
* Rakentaminen
* Varasto

Työtehoseura on yksi Suomen toisen asteen ammatillista tutkinto-opetusta tarjoavista oppilaitoksista. Vuonna 2015 sillä oli järjestämislupa 370 ammatillisen peruskoulutuksen vuotuiselle kokonaisopiskelijamäärälle (2. aste). Lyhytkestoiset koulutukset mukaan luettuna Työtehoseura kouluttaa noin 5&nbsp;000 opiskelijaa vuosittain. Työtehoseura on vuosittain mukana noin 100 tutkimushankkeessa mm. tuottavuuden, bio- ja kiertotalouden ja asumisen alueella. Työntutkimukset ja laitetestaukset ovat tärkeä osa tutkimustoimintaa.

## Toimipisteet
Työtehoseuralla on 4 toimipistettä. Päätoimipiste sijaitsee Nurmijärven Rajamäellä (Kiljavantie 6, 05201 Rajamäki). Muita keskeisiä toimipaikkoja ovat 
* Nuolikuja 6, 01740 Vantaa, (Viinikkala)
* Sarkatie 1, 01720 Vantaa, (Varisto)
* Rautatehtaankatu 3, 20200 Turku

## Lähteet

## Kirjallisuutta
* Pulma, Panu: *Työtehoseuran kuusi vuosikymmentä 1924−1984.* Työtehoseuran julkaisuja 260, 1984, Helsinki.
Valjakkovaunu

**Valjakkovaunu** eli **hevosvaunu** on hevosten tai ponien muodostaman valjakon vetämä kaksi- tai nelipyöräinen kuljetusväline, jossa kuljetetaan ensisijaisesti ihmisiä. 

Historiallisesti hevosten vetämiä vaunuja on käytetty jo antiikin aikaan sotavaunuina sekä siitä lähtien maata pitkin kuormien, muun muassa kauppatavaran ja viljelystuotteiden kuljettamiseen. Ihmisten kuljettaminen vaunuilla yleistyi etenkin 1800-luvulla läntisessä Euroopassa, kun yhä useammilla oli teollistumisen myötä varaa hevosiin ja vaunujen vaatimaan huoltoon. 

Nykypäivänä valjakkovaunut ovat kuitenkin käytössä yleensä joko valjakkoajokilpailuissa tai -näytöksissä. Valjakkoajossa käytetyt vaunut on valmistettu yleensä jostakin metalliseoksesta ja puusta. Pyörät ovat joko ilmakumirenkaiset tai kovakumipinnoitetut. 

## Katso myös
*Vankkuri
*Valjakkoajo

## Lähteet

## Aiheesta muualla
Stena Bulk

**Stena Bulk** on vuonna 1982 perustettu ruotsalainen varustamo, joka operoi noin sataa säiliöalusta. Yhtiön pääkonttori sijaitsee Göteborgissa ja sen pääjohtajana toimii Erik Hånell.

## Varustamon laivat

## Lähteet

## Aiheesta muualla
*Stena Bulk
Toptronics

**Toptronics Oy** on tietokone- ja konsolipelien jakelija. Toptronics Oy:n perusti vuonna 1983 lukiolainen Petri Lehmuskoski. Vuonna 2005 Toptronics Oy:stä tuli osa Pohjoismaiden suurinta tietokone- ja pelikonsolipelien jakelijaa, Pan Vision Distribution Groupia (joka on osa PAN Vision/KF konsernia).

Toptronics on yksi alansa vanhimpia toimijoita maailmanlaajuisesti. 

## Historia
Toptronics aloitti pelien maahantuonnin vuodenvaihteessa 1982–1983 postimyyntiyrityksenä. Petri Lehmuskoski oli saanut idean yrityksen perustamiseen vaihtovuotenaan Yhdysvalloissa. Koska pankista ei saanut lainaa, Lehmuskoski pyysi isänsä yrityksen johtoon. Petri Lehmuskoski tilasi pelit suoraan englantilaisilta peliyrityksiltä. Aluksi yritys toi maahan lähinnä Spectrumin ohjelmia, myöhemmin myös laitteita. Syksyllä 1984 yritys alkoi välittää tuotteita jälleenmyyjille, ja ensimmäinen työntekijä palkattiin vuonna 1985. Pelien maahantuojia ei ollut paljon, sillä ala ei ollut kovin kannattava. Kotimikrolehdet olivat tärkeä ilmoituskanava, ja Toptronicsin valta pelien julkisuuskuvan määrittäjänä kasvoi 1980-luvun lopulle tultaessa. 1980-luvun lopussa Toptronics myös kampanjoi voimakkaasti piratismia vastaan, mikä herätti osassa pelaajia kielteisiä reaktioita.

Vuonna 1984 Lehmuskosket avasivat maahantuonnin lisäksi myös vähittäismyynnin Turun Yliopistonkadulla, silloisessa Kauppiastavaratalo Henrikissä. Huomattuaan kysynnän Lehmuskosket avasivat yrityksille suunnatun PC-kaupan, jota varten perustettiin vuonna 1989 Turun Tietokeskus Oy. 

Toptronicsilla oli myös merkittävä rooli Suomen pelijournalismin kehittymisessä, sillä lehdet eivät olisi saaneet arvosteluja tehtyä ilman yrityksen lähettämiä arvostelukappaleita. Vaikka Commodore 64 oli Suomen suosituin kone, pelien myyntiluvut eivät olleet suuria. Pelit levitettiin C-kaseteilla, joita oli helppoa kopioida. Yritys oli jopa julkaisemassa Atarin *[[Lunar Lander (Atari)|Lunar Lander]]ista* omaa versiotaan Spectrumille, mutta kehitys pitkittyi ja peli jäi julkaisematta.

Vuonna 1993 Toptronicsin myötävaikutuksella Microflash-ohjelmoijaryhmä pääsi esittelemään pelidemoansa Lontoon ETCS-messuille. Vuonna 1994 yritys perusti jälleenmyyjille ja kuluttajille suunnatun BBS-purkin.

Vuonna 2000 Toptronics laajensi toimintaansa Ruotsiin, ja vuonna 2005 yritys myytiin kilpailijalleen Pan Visionille. Yrityksestä oli ehtinyt kasvaa Pohjoismaiden suurin maahantuoja, joka myös toi pelejä muihin pohjoismaihin. Lehmuskoski jätti yrityksen vuonna 2010.

## Lähteet
*
*

### Viitteet
Hard Drive (albumi)

**Hard Drive** Laibachin sivuprojektin **[[300 000 V.K.]]**:n kolmas albumi. Levyn kannessa toiseksi tekijäksi on merkitty Bill Gates, jonka puhetta voi kuulla levyn yhdeksännessä kappaleessa. Levyn musiikki on H-D teknoa; H-D tulee sanoista Hard Drive ja Historical-Dialectical (kiintolevy ja historiallisen dialektinen). Levyllä on yksitoista kappaletta, vaikka levyn kannessa mainitaan vain kymmenen. Nimellä Fresh Window on ilmestynyt musiikkivideo, jonka musiikki on levyn yhdenneltätoista raidalta. 

## Kappaleet
Kappaleet kirjoittanut ja ohjelmoinut 300 000 V.K.

# Hard Drive
# Radar Blunder
# 911
# Digital Decay
# Graft
# Vapor Ware
# Impetus ASC II
# Trey
# IBM
# Fresh Window
Scott City

**Scott City** voi tarkoittaa seuraavia maantieteellisiä kohteita:

* Scott City, kaupunki Indianassa Yhdysvalloissa
* Scott City, kaupunki Kansasissa Yhdysvalloissa
* Scott City, kaupunki Missourissa Yhdysvalloissa
* Scott Cityn rautatieasema Kansasissa Yhdysvalloissa.
Shanghai World Financial Center

**Shanghai World Financial Center** () on 101-kerroksinen ja 492 metriä korkea pilvenpiirtäjä Kiinassa Shanghain Pudongissa  Lujiazuin liikekeskuksessa.

Pilvenpiirtäjän rakentaminen aloitettiin vuonna 1997, ja rakennus valmistui vuonna 2008. Rakennuksen suunnitteli Kohn Pedersen Fox Associates. Rakennusmateriaalina käytettiin erikoislujaa betonia, ja rakennuksen ankkuroi maahan 2271 teräspalkkia. Rakennuksen huipulla on tunneleita, jotka vähentävät kovan tuulen vaikutusta rakennuksen vakauteen. Saksalainen ThyssenKrupp toimitti rakennukseen 44 hissiä.

Rakennuksessa on toimistoja, hotelleja, kauppoja, ravintoloita, kokoustiloja ja mediatiloja. Vuonna 2018 rakennus oli maailman kymmenenneksi korkein ja Kiinan viidenneksi korkein. Valmistuessaan se oli myös Shanghain korkein rakennus, mutta vuodesta 2015 alkaen vasta toiseksi korkein Shanghai Towerin jälkeen.

Rakennuksen yläosassa on suuri puolisuunnikkaan muotoinen aukko. Sen oli tarkoitus olla ympyränmuotoinen kiinalaisen arkkitehtuurin perinteisen aiheen kuuportin mukaan. Koska rakennuttaja Mori Building Company on japanilainen, pyöreästä reiästä kuitenkin luovuttiin, koska se saattoi tuoda kiinalaisille mieleen Japanin lipun.

## Lähteet

## Aiheesta muualla
Konrad Hollo

**Konrad Nikolai Hollo** (12. marraskuuta 1892, Yläne &ndash; 5. elokuuta 1974, Hyrynsalmi) oli suomalainen Kainuussa elänyt valokuvaaja ja helmenpyytäjä joka tunnetaan Suomen arvokkaimman jokihelmisimpukan eli raakun helmen löytäjänä.  

Satakunnassa syntynyt Hollo saapui Kainuuseen 1920-luvun alussa ja asettui asumaan vuokralaisena Paltamon Mieslahden kylään Mikkolan taloon. Hän työskenteli valokuvaajana, helmenpyytäjänä ja harrasti myös metsästystä ja kalastusta. Hollo toimi myös välittäjänä ostaen helmiä kainuulaisilta pyytäjiltä ja myyden ne helsinkiläisiin jalokivi- ja kultasepänliikkeisiin tai suoraan yksityishenkilöille. Hollo itse harjoitti helmenpyyntiä Hyrynsalmen Emäjoella ja Seitenoikeankoskella sekä Taivalkosken Korvuanjoella. Hollon kainuulaisia tuttavia olivat muun muassa kirjailija Ilmari Kianto, professori Jaakko Keränen ja taiteilija-metsänhoitaja Einar Reuter.

Kevätkesällä 1925 Hollo löysi Taivalkosken Korvuanjoesta Suomen tiettävästi arvokkaimman tunnetun jokihelmisimpukan helmen jonka läpimitta oli 10,5 millimetriä ja paino 36,6 graania. Hollo myi helmen 18 000 markalla eräälle helsinkiläisrouvalle ja osti rahoilla Alatalo-nimisen talon Mieslahdesta. Hän myi kuitenkin talon ja jatkoi vuokralla asumista Mieslahden taloissa aina siihen saakka kunnes hän muutti Hyrynsalmelle 1959 mentyään samana vuonna naimisiin hyrynsalmelaisen *Maria Elviira  Kemppaisen o.s. Pellikaisen* kanssa.

Hollon valokuvakokoelma lahjoitettiin Kainuun museolle ja hänen kuviaan on myös yksityisten kainuulaisten hallussa. Hollon löytämän helmen arvo olisi nykyään noin 100&nbsp;000 euroa ja helmen uskotaan nykyisin olevan Englannin tai Ruotsin kruununjalokivien joukossa.

## Lähteet
* Konrad Hollo helmenpyytäjä ja valokuvaaja  
* Kalle Juntunen: Helmestys Hyrynsalmen reitillä 
* Reijo heikkinen: Jokihelmien pyyntiä Kainuun korpimailla 

## Aiheesta muualla
* Kainuun tuntemattomat suuruudet, osa 10 : Kondrad Hollo, Yle Kainuu 23.11.2011 (Yle Areena)
Et pourquoi les crayons ?

**Et pourquoi les crayons ?** on Amélie-les-crayonsin ensimmäinen täysin studiossa äänitetty albumi. Albumi on äänitetty vuonna 2004 Lyonissa. Siihen on haluttu saada akustinen ja yksinkertainen soundi. Levyllä on myös kaikki kappaleet, jotka olivat Amélien edellisellä EP-levyllä.

## Kappaleet

# 
# 
# 
# 
# 
# 
# 
# 
# 
# 
# 
# 
# 
# 

## Tekijät
* Sävellys ja sanoitus: Amélie-les-crayons
* Levyn ulkoasu: Samuel Ribeyron
* Tukijat: Région Rhône-Alpes, Adami, Sacem
* Soittajat:
** Heiko Wilhelm: piano, klarinetti, tuuba, laulu
** Michel Caroline: haitari, laulu
** Laurent Fellot: kontrabasso, lyömäsoittimet, laulu

## Aiheesta muualla

* Levyn tiedot ja kuuntelunäytteitä
Ammunta kesäolympialaisissa 1920

**[[Kesäolympialaiset 1920|Antwerpenin kesäolympialaisissa 1920]] [[Ammunta|ammunnassa]]** kilpailtiin kymmenessä henkilökohtaisessa lajissa ja 11 joukkuelajissa.

## Mitalistit
### Henkilökohtaiset

### Joukkueet

## Mitalitilasto

## Lähteet
* Kansainvälisen ampumaurheiluliiton (ISSF) tietokanta
* Kansainvälisen olympiakomitean tietokanta
Scott City (Kansas)

**Scott City** on kaupunki Kansasin osavaltion länsiosassa Yhdysvalloissa. Kaupungin väkiluku oli vuoden 2000 väestönlaskennan mukaan 3&nbsp;855. Kansasin osavaltion lain mukaan kaupunki on niin kutsuttu *toisen luokan kaupunki*, ja se toimii Scottin piirikunnan hallinnollisena keskuksena. Kaupunki sijaitsee U.S Route 83:n ja K-96 -valtatien risteyskohdassa.

United States Census Bureaun mukaan kaupungin pinta-ala on 5,6&nbsp;neliökilometriä. Pinta-ala on kokonaan maa-aluetta.

## Liikenne
### Tieliikenne
Kaupungissa risteävät pohjois–eteläsuuntainen U.S. Route 83 sekä itä–länsisuuntainen K-96 -valtatie.

### Raideliikenne
Rautateiden henkilöliikennettä ei ole. Aiemmin Scott Cityssä ristesivät Missouri Pacific Railroadin omistama rautatieosuus Kansasin Heringtonista Coloradon Puebloon sekä Atchison, Topeka and Santa Fe Railwayn omistama ratalinja Great Bendistä Garden Cityyn. Nykyisin molemmat ratalinjat omistaa paikallista tavaraliikennettä hoitava Kansas and Oklahoma Railroad, ja rataosat on osittain lakkautettu.

### Ilmailu
Kaupungin kaakkoispuolella sijaitsee kunnallinen Scott City Municipal Airport. Lähin kaupallisen liikenteen käyttämä kenttä on Garden City Regional Airport Garden Cityssä.

## Scott City tilastoissa
Vuoden 200 väestönlaskennan mukaan kaupungissa oli 1&nbsp;595 taloutta ja siellä asui 1&nbsp;060 perhettä, väentiheyden ollessa 689,1 asukasta neliökilometrillä. Kaupungissa oli 1&nbsp;761 asuinhuoneistoa eli 314,8 huoneistoa neliökilometrillä. Valtaosa (95,18&nbsp;%) asukkaista oli valkoihoisia.

31,2&nbsp;prosenttia talouksista oli sellaisia, joissa asui alle 18-vuotiaita. 56,6&nbsp;% talouksista oli avioparien talouksia, yksinhuoltajaäitien talouksia oli 7,4&nbsp;% kaikista talouksista. 33,5&nbsp;% talouksista muodostivat ihmiset, jotka eivät olleet keskenään sukua. Yksineläjiä oli kaikkiaan 30,5&nbsp;% kaikista talouksista, ja yli 65-vuotiaita asui 15,4&nbsp;% kaikista talouksista. Keskimääräinen yhdessä taloudessa asuvien henkilöiden määrä oli 2,36 ja keskimääräinen perheen koko oli 2,96 henkeä.

Alle 18-vuotiaita oli 26,0&nbsp;% väestöstä, 18–24-vuotiaita 6,5&nbsp;%, 25–44-vuotiaita 25,1&nbsp;%, 44–64-vuotiaita 23,8&nbsp;% ja yli 65-vuotiaita 18,5&nbsp;%. Asukkaiden iän mediaani oli 40 vuotta. Jokaista sataa naista kohti kaupungissa asui 93,6 miestä. Jokaista yli 18-vuotiasta naista kohti kaupungissa asui 91,5 miestä.

Talouksien vuotuisten tulojen mediaani oli 36&nbsp;047 dollaria, perheiden tulojen mediaanin ollessa 48&nbsp;750 dollaria. Miesten tulojen mediaani oli 32&nbsp;287 dollaria ja naisten 19&nbsp;900 dollaria. Keskimääräiset vuositulot asukasta kohti olivat 19&nbsp;227 dollaria. Noin 2,8&nbsp;% perheistä ja 6,8&nbsp;% koko väestöstä elää köyhyysrajan alapuolella.

## Aiheesta muualla
* Scott City Website
* Lake Scott State Park
Kultainen ansiomerkki

**Kultainen ansiomerkki** on järjestöjen myöntämä tunnustuksen osoitus jäsenilleen tai järjestöä muuten tukeneille henkilöille, jotka eivät ole jäseniä järjestön hyväksi tehdystä työstä. Kultaista ansiomerkkiä vähäisempi tunnustus voi  olla esimerkiksi hopeinen ansiomerkki tai pronssinen ansiomerkki.

Suomessa myöntävät kultaisia ansiomerkkejä muun muassa:

* Karjalan Liitto
* Metsätalouden kehittämiskeskus Tapio
* Perheyritysten liitto
* Puutarhaliitto
* Rautatietyöläisten Liitto
* Suomen Ammattijärjestöjen Keskusliitto
* Suomen Diabetesliitto
* Suomen Keskusta
* Suomen Liikunta ja Urheilu
* Suomen Lukiolaisten Liitto
* Suomen Navigaatioliitto
* Suomen Pesäpalloliitto
** kultainen ansiomerkki
* Suomen Sosiaalidemokraatit
* Suomen Sotaveteraaniliitto
* Sukeltajaliitto
* Suomen Purjehdus ja Veneily
* Vasemmistoliitto
* Suomen Dartsliitto

## Katso myös
* Saksan kansallissosialistisen työväenpuolueen kultainen ansiomerkki (1933-1945)

## Lähteet
Top Secret – huippusalaista

**Top Secret – huippusalaista** on vuonna 1984 ensi-iltansa saanut komediaelokuva. Elokuvan ohjasivat Jim Abrahams, David ja Jerry Zucker ja pääosassa on Val Kilmer. Elokuva on parodia muun muassa Elvis-elokuvista sekä toiseen maailmansotaan sijoittuvista elokuvista. Tämä oli Val Kilmerin ensimmäinen elokuvarooli.

## Juoni
Elokuva kertoo amerikkalaisesta rocktähti Nick Riversistä (Kilmer), joka on vallannut musiikkilistat suurilla hiteillään. Nick saa esiintymiskutsun Itä-Saksaan, jonne hän lähteekin, mutta joutuu heti alussa poliisien tarkkailun kohteeksi. (Ihme kyllä, Itä-Saksa näyttää edelleen olevan Natsien hallussa ja toisaalta maassa toimii myös ranskalainen vastarintaliike.) Saksassa Nick tapaa kauniin Hillary Flammondin (Lucy Gutteridge), jonka isä on kadonnut salaperäisesti. Väärinkäsityksen seurauksena Nick pidätetään murhasta ja hän joutuu vankilaan. Vankilassa hän tapaa Hillaryn isän ja hänelle selviää että myös Hillaryn isä on viaton. Hillaryn avulla Nick onnistuu pakenemaan, ja he yrittävät yhdessä vapauttaa Hillaryn isän. He saavat apua ranskalaisten vastarintaliikkeeltä.

## Näyttelijät

## Vastaanotto
*[[Video-opas|Video-oppaassa]]* vuodelta 1994 Asko Alanen kirjoitti *Top Secretin* ”gagtulituksen tuiskivan tuhlailevasti” ja antoi elokuvalle täydet viisi tähteä. *Helsingin Sanomien* tv-sivulla 1987 Mikael Fränti taas ilmaisi inhonsa ZAZ-kolmikon huumoria kohtaan ja kirjoitti, ettei pitänyt edes *[[Hei, me lennetään!]]* -menestysfarssista. Hänestä *Top Secret – huippusalaista* on väkinäinen satiiri iänikuisista rautaesirippu-ennakkoluuloista, ja erityisen ällöttävänä hän piti Elvis-tyyppisen rocktähden nostamista maailmanrauhan airueksi.

YYA-aikojen Suomessa elokuva viipyi pitkään valtion elokuvatarkastamossa, mutta säästyi leikkauksilta. Ohjaaja Jim Abrahams kertoi markkinointivierailullaan syyskuussa 1984 *Helsingin Sanomien* Helena Yläselle, miten elokuvan aihepiiri ei herättänyt mitään ihmetystä Yhdysvalloissa tai läntisen Euroopan maissa, mutta itäisemmissä Euroopan maissa kyllä. Ylänen kiinnitti huomiota tekijöiden tietämättömyyteen kansainvälisestä politiikasta ja mainitsi elokuvan sisältävän monia tahattomia vitsejä naurettavien virheidensä takia.

Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi *Top Secretin* kaikkien aikojen sadan parhaan komedian listalle.

## Lähteet
Barren Cross

**Barren Cross** on yhdysvaltalainen kristillinen heavy metal -yhtye, jonka lukioystävät Ray Parris (kitara) ja Steve Whitaker (rummut) perustivat vuonna 1984 Los Angelesissa, Kaliforniassa. Yhtye julkaisi kuusi albumia vuosina 1986–1994 ja on sen jälkeen viettänyt hiljaiseloa. Muutaman kerran Barren Cross on palannut yhteen soittaakseen joitain konsertteja, ja 28. toukokuuta 2008 Barren Cross julkisti paluunsa virallisesti. Yhtye aikoo äänittää uuden albumin myöhemmin.

## Historia
Vuoteen 1984 mennessä basisti Jim LaVerde ja laulaja Mike Lee liittyivät Barren Crossiin. Jatkuva esiintyminen klubikonserteissa auttoi yhtyettä hiomaan taitojaan. Vuonna 1989 Barren Cross esiintyi *The Morton Downey Show* -ohjelmassa muusikoiden kanssa, jotka vaikuttivat yhtyeissä Kiss ja Anthrax.

Vuonna 1990 Mike Lee jätti yhtyeen ja liittyi täysin sekulaariseen yhtyeeseen nimeltä Bare Bones. Lee kuitenkin oli mukana Barren Crossin myöhemmillä julkaisuilla.

Musiikkinsa puolesta Barren Crossia verrattiin usein Iron Maideniin lähinnä sen vuoksi, että Mike Leen ja Iron Maidenin laulajan Bruce Dickinsonin äänet muistuttivat toisiaan. Sanoitustensa kannalta yhtye on merkittävä siitä, että heillä on tinkimätön kanta lukuisiin sosiaalisiin kysymyksiin. Heidän kappaleensa käsittelivät henkilökohtaisia ja yhteiskunnallisia epäkohtia kuten aborttia, terrorismia ja ennakkoluuloja kristityn näkökulmasta.

## Jäsenet
*Mike Lee – laulu
*Jim LaVerde – bassokitara
*Ray Parris – sähkökitara
*Steve Whittaker – rumpusetti

## Diskografia
*
* (Star Song)
* (Enigma Records)
* (Enigma)
* (Medusa Records}
* (uusintajulkaisu)
* (Rugged Records)

## Lähteet

## Aiheesta muualla

*Viralliset sivut 
*Barren Cross No Life 'til Metal -sivustolla
* Barren Crossin CD-galleria
*Barren Cross  BNR Metal -sivustolla
*Mike Lee Bare Bones -yhtyeen haastattelussa
*
Gideon Ezra

**Gideon Ezra** (, s. 30. kesäkuuta 1937 – 17. toukokuuta 2012) oli israelilainen Kadima-puoluetta edustanut poliitikko. Hän toimi urallaan useissa ministerintehtävissä.

Ezra palveli Nahal-prikaatissa asevelvollisuutensa ja työskenteli Shin Betissä vuosina 1962–1995. Hänet valittiin Knessetiin ensimmäisen kerran vuonna 1996 Likud-puolueen edustajana. 2001 hänet nimitettiin sisäisen turvallisuuden ministeriksi Ariel Sharonin hallitukseen ja turismiministeriksi 2004.

Ezra liittyi 2005 Sharonin Kadima-puolueeseen 2005, ja hänet valittiin seuraavana vuonna Kadiman listoilta Knessetiin. Toukokuussa hänet valittiin Ehud Olmertin hallituksen ympäristöministeriksi.

Ezra oli ollut koko ikänsä kova tupakoitsija, mutta elämänsä viimeisenä vuotena hän panosti tupakanvastaiseen toimintaan. Häneltä oli diagnosoitu keuhkosyöpä 2010, ja hän kuoli toukokuussa 2012. Akram Hasson nousi Knessetiin hänen tilalleen.

## Lähteet

## Aiheesta muualla
*Virallinen sivu
Moottoripyörätrialin maailmanmestaruuskausi 1994

**[[Moottoripyörätrial|Trialin]] maailmanmestaruudesta** ajettiin 20. kerran vuonna **1994**. Kauteen sisältyi kymmenen kaksipäiväistä osakilpailua.

## Osakilpailuiden kolme parasta

## MM-sarjan parhaat

## Aiheesta muualla

* MM-sarjan tulokset (englanniksi)
Ze’ev Boim

**Ze’ev Boim** (, 30. huhtikuuta 1943 Jerusalem – 18. maaliskuuta 2011 Milwaukee, Yhdysvallat) oli israelilainen Likud- ja Kadima-puolueita edustanut poliitikko. Viimeksi hän oli asuntoministerinä Ehud Olmertin hallituksessa. Hänellä on kolme lasta.

Boim oli knessetin jäsen vuodesta 1996, jolloin hänet valittiin Likudin edustajana. Hänen ensimmäinen ministerivirkansa oli Ariel Sharonin hallituksessa maatalousministerinä.

Boim kuoli 18. maaliskuuta 2011 syöpään yhdysvaltalaisessa sairaalassa.

## Lähteet

## Aiheesta muualla
*Virallinen sivu
In Absentia (albumi)

**In Absentia** on brittiläisen Porcupine Tree -yhtyeen seitsemäs studioalbumi. Se julkaistiin 24. syyskuuta 2002. Albumi oli yhtyeen ensimmäinen Lava Records -levy-yhtiön alaisuudessa tehty. Albumilla Porcupine Treen musiikki on hieman raskaampaa kuin aiemmilla yhtyeen levyillä, ja vaikutukset metallimusiikista ovat havaittavissa.

## Kappaleluettelo
Sanoittanut ja säveltänyt Steven Wilson ellei toisin mainittu.

#
#
#
#
#
#
#
#
#
#
#
#

**Vuoden 2003 Euroopan julkaisun bonuskappaleet**
#
#
#

## Yhtyeen kokoonpano
* Steven Wilson – laulu, kitara, piano
* Richard Barbieri – syntetisaattori ja kosketinsoittimet
* Colin Edwin – basso
* Gavin Harrison – rummut ja lyömäsoittimet

## Arvostelut
* Imperiumi: 5/10
* Soundi: 

## Lähteet
Kulttuurikeskus Sofia

**Kulttuurikeskus ja kokoushotelli Sofia** on Helsingin Kallahdessa toimiva kulttuurin ja tapahtumien kohtaamispaikka. Sofia avattiin vuoden 2007 alussa ja sitä hallinnoi Suomen ortodoksisen kulttuurikeskuksen säätiö, jonka puheenjohtaja on Helsingin emeritus metropoliitta Ambrosius. Kulttuurikeskuksessa järjestetään taidetapahtumia, kulttuuriseminaareja, kursseja ja hyvinvoinnin tapahtumia. Pyhän Viisauden kappeli on avoinna vierailijoille. Sofia tarjoaa myös kokous- ja ravintolapalveluita erilaisiin tilaisuuksiin, pienistä juhlista 200-hengen seminaareihin. Hotelli Sofia tarjoaa majoituspalveluita noin 60 hengelle.

Sofia on entinen Osuuspankkiopisto, jonka säätiö osti.Gebhard-opiston suunnittelu- ja rakennustyöt aloitettiin vuonna 1957. Rakennuspiirustukset on tehnyt Aarre Piirainen. Ensimmäinen rakennus valmistui 1958. Myöhemmin lisärakennuksia valmistui vuosina 1963 ja 1980. Opiston nimi muutettiin vuonna 1970 Osuuspankkiopistoksi. Suomen ortodoksisen kulttuurikeskuksen säätiö osti kiinteistön vuonna 2006.

## Lähteet

## Aiheesta muualla
* https://www.sofia.fi
* Ortodoksi.fi: Kulttuurikeskus Sofia
Södertälje SK

**Södertälje SK** tai SSK on ruotsalainen jääkiekkoseura, joka pelaa maan toiseksi korkeimmalla sarjatasolla HockeyAllsvenskanissa. SSK kuuluu Ruotsin vanhimpiin jääkiekkoseuroihin, joka on ollut runsaat 70 kautta korkeimmalla sarjatasolla ja 20 kautta Elitserienissä. 

Seura perustettiin jo vuonna 1902, silloin lajeihin kuului voimistelu, yleisurheilu, jalkapallo ja luistelu. Jääpallo tuli ohjelmaan 1907. Jääkiekko-osasto perustettiin vasta vuonna 1925. Joukkue on voittanut Ruotsin mestaruuden seitsemän kertaa vuosina 1925, 1931, 1941, 1944, 1953, 1956 ja 1985 ja ollut sen lisäksi loppuottelussa jopa 15 kertaa. Södertälje SK on Elitserienin maratontaulukossa sijalla 11. 

Suomalaisista seurassa ovat pelanneet muun muassa Mikko Mäkelä, Juha Lind, Peter Ahola ja Olli Jokinen. 

Kaudella 2010–2011 Södertäljen joukkueessa pelasi peräti seitsemän suomalaista: Maalivahti Riku Helenius, puolustajat Timo Seppänen, Markus Seikola, Arto Laatikainen, Mikko Kalteva, sekä hyökkääjät Petri Pakaslahti ja Pekka Saarenheimo. 

Kauden 2010–2011 päättyessä Södertälje SK putosi Elitserienistä karsintasarjan kautta  pykälää alemmaksi HockeyAllsvenskan sarjaan.

## Joukkue kaudella 2025–2026

### Valmennus & Joukkueenjohto
* **Päävalmentaja:** Andreas Johansson 
* **Apuvalmentaja:** Fredric Andersson 
* **Apuvalmentaja:** Nicklas Grossmann 
* **Maalivahtivalmentaja:** Calle Brattenberger 
* **Fysiikkavalmentaja:** Niclas Bergfors 
* **Huoltopäällikkö:** Magnus Hjälm 
* **Puheenjohtaja:** Kalle Boumedienne 
* **Toimitusjohtaja:** Emil Georgsson 
* **Apulaistoimitusjohtaja:** Dragan Umicevic 
* **Joukkueenjohtaja:** Ove Karlsson 

*Lähde: EliteProspects*

### Merkittäviä entisiä Södertälje SK:n pelaajia

* Niclas Bergfors
* Thommie Bergman
* Kyle Calder
* Anders "Masken" Carlsson
* Thom Eklund
* Peter Ekroth
* Jan "Lill-Janne" Eriksson 
* Thord Flodqvist
* Nicklas Grossmann
* Oto Haščák 

* Mats Hallin
* Niclas Hävelid
* Conny Jansson 
* Olli Jokinen
* Anders Kallur
* Mats Kilström
* Anže Kopitar
* Curt Larsson
* Peter Larsson
* Jarmo Mäkitalo

* Eilert Määttä
* Peter "Poppe" Popovic
* Mikael Samuelsson
* Jiří Šlégr
* Kjell Svensson
* Hans "Säcken" Särkijärvi
* Scott Thornton
* Dick Tärnström
* Mats Waltin

### Jäädytetyt pelinumerot

* **2** Anders Eldebrink
* **7** Stig-Göran Johansson
* **11** Glenn Johansson

## Lähteet

## Aiheesta muualla

*Södertälje SK:n kotisivut
Kylänpuoli

**Kylänpuoli** on Oulun kaupunginosa kaupungin lounaisosassa entisen Oulunsalon kunnan alueella. Kaupunginosa käsittää Oulun lentoaseman alueen, Papinjärven alueen sekä lentoaseman ja Liminganlahden väliin jäävät alueet. Kaupunginosa on saanut nimensä lentoaseman kaakkoispuolella, noin kolmen kilometrin päässä Oulunsalon keskuksesta sijaitsevasta samannimisestä kylästä.

Kaupunginosa rajoittuu pohjoisessa Salonpään ja Oulunsalon kaupunginosiin, idässä Kempeleen kuntaan, etelässä Limingan kuntaan ja lännessä Lumijoen kuntaan, jonka kanssa sillä ei tosin ole maarajaa.

## Osa-alueita

### Kylänpuoli
Kylänpuoli sijaitsee kaupunginosan päätien Kylänpuolentien varrella, noin kolmen kilometrin päästä Oulunsalon kaupunginosan keskuksesta Oulunsalosta. Alueen rakennukset koostuvat pääasiassa omakotitaloista. Kylästä lähtee päällystämätön tieyhteys Lettoon, joka kulkee Limingan kunnan puolelle Tupoksen kylään sekä Järvenpään ja Selkämaan haja-asutusalueille. 

### Letto

Letto sijaitsee kaupunginosan eteläosassa noin viisi kilometriä Oulunsalon kirkonkylältä. Alue on laajojen ruoikoiden reunustama matalikko ja suistoalue. Alue on tärkeä muuttolintujen kerääntymis- ja pesimäalue. Varsinkin rantapellot ovat erityisesti kevään aikaan tärkeitä ruokailualueita monille muuttolinnuille.

### Mökkiperä
Mökkiperä sijaitsee Oulun lentoaseman alueen läheisyydessä. Alue rajoittuu Lentoaseman lisäksi Myllymetsään, Kylänpuoleen ja Oulunsalon kaupunginosaan. Mökkiperällä toimii asukasyhdistys.

## Lähteet

## Aiheesta muualla

* Kylänpuolen kennel
Muumiointi muinaisessa Egyptissä

**Muumiointi muinaisessa Egyptissä** käsittelee vuosina 3150 eaa. – 639 jaa. kukoistaneessa Egyptissä harjoitettuja tapoja muumioida vainajat. 

Muinaisessa Egyptissä muumioinnilla oli tärkeä osa kulttuurissa ja mytologiassa. Muumio pyrittiin säilyttämään mahdollisimman hyväkuntoisena, sillä sen uskottiin olevan kuolemanjälkeisen elämän edellytys.

Muinaisegyptiläiseen kulttuuriin kuului paitsi ihmisten myös eläinten muumiointi. Esimerkiksi pyhinä eläiminä pidettyjä kissoja ja krokotiileja muumioitiin, samoin hallitsijalle kuuluneita lemmikkejä, kuten koiria, saatettiin muumioida.

## Historia
Muumiointia harjoitettiin muinaisessa Egyptissä jo vanhan valtakunnan aikana. Tällöin muumiot olivat vainajia, jotka oli ensin taivutettu sikiöasentoon, sitten kiedottu useisiin kerroksiin kääriliinoja ja lopuksi asetettu tarkoitusta varten valmistettuihin arkkuihin. Tältä ajalta tunnetaan esimerkiksi vuoden 3000 eaa. tienoilla hallineen faarao Djerin muumio, joka oli muumioitu osittain varhaisella Egyptissä käytetyllä muumiointitekniikalla. 

Varhaisimpien muumioiden käärinliinat kyllästettiin pihkalla ja vainajan kasvoille saatettiin asettaa ohut kipsikerros. Lisäksi joidenkin muumioiden kasvoille levitettiin vihreää maalia uudelleensyntymisen vertauskuvana. Käytetyn tekniikan seurauksena varhaisista muumioista jäi usein jäljelle ainoastaan luuranko, sillä varhaiset muumiointitekniikat eivät pysäyttäneet mätänemistä. 

Ruumiiden hajoaminen huomioitiin ylhäisön keskuudessa, jossa uskottiin kuolemanjälkeisen elämän edellytyksenä olevan ruumiin täydellinen säilyminen. Tämän vuoksi ruumiita käsittelevät henkilöt kehittelivät uusia menetelmiä, joiden ansiosta ruumis voitaisiin säilöä paremmin. Mätänemisen hidastamiseksi otettiin käyttöön tapa poistaa vainajalta pehmeät sisäelimet, mikä hidasti hajoamisprosessia ja kuivatti ruumiin ontelot. Uusi muumiointitapa saikin pian suosiota Egyptin ylhäisön keskuudessa.
Vainajan ja kangassuikaleiden väliin pantiin usein symbolisia esineitä. Tärkein niistä oli sittiäisen muotoinen symboli, joka laitettiin vainajan sydämen päälle.

## Lähteet
* 
### Viitteet
Øyvin Thon

**Øyvin Thon** (s. 25. maaliskuuta 1958) on norjalainen suunnistaja.

Øyvin Thon voitti henkilökohtaisen maailmanmestaruuden Tampereen 1979 ja Thunin 1981 MM-kisoissa. Molemmissa kilpailuissa Norja sai kolmoisvoiton. Zalaegerszegin MM-kisoissa 1983 Thon sai hopeaa hävittyään Morten Berglialle 2,20 minuuttia Norjan neloisvoittoon päättyneessä kisassa. MM-kisojen 1979 viestissä Thon epäonnistui toisella osuudella pahasti ja Norja jäi kuudenneksi. Viisissä seuraavissa MM-kisoissa Thon voitti viestissä kultaa. MM-kisoissa 1981 ja 1983 myös hänen veljensä Harald Thon kuului viestin kultamitalijoukkueeseen.

Maailmancupin kokonaiskilpailun Øyvin Thon voitti 1988. Samana vuonna hän voitti Jukolan viestin. Hän edusti tuolloin Bækkelagets SK -seuraa.

## Saavutukset

* MM-kultaa henkilökohtaisella matkalla 1979 ja 1981 
* MM-kultaa viestissä 1981, 1983, 1985, 1987 ja 1989 
* MM-hopeaa henkilökohtaisella matkalla 1983 
* MM-kisoissa kuudes viestissä 1979 
* MM-kisoissa seitsemäs henkilökohtaisella matkalla 1985 ja 1987 
* Maailmancupin kokonaiskilpailun voitto 1988
* Jukolan viestin voitto 1988

## Lähteet
Yaakov Edri

**Yaakov Edri** (, 25. marraskuuta 1950 – 2026) oli israelilainen Kadima-puoluetta edustanut poliitikko. Hän oli maahanmuuttoministeri Ehud Olmertin hallituksessa.

Hänet valittiin ensimmäisen kerran Knessetiin Likudin edustajana 2003. Kadimaan hän liittyi 2005.

## Lähteet

## Aiheesta muualla
*Virallinen sivu
The Vandals

**The Vandals** on yhdysvaltalainen punk-yhtye. Yhtyeellä on sopimus Kung Fu Recordsin kanssa, joka on yhtyeen jäsenten Joe Escalanten ja Warren Fitzgeraldin perustama ja omistama levy-yhtiö. The Vandals on kiertänyt maailmaa ahkerasti, erityisesti Pohjois-Amerikassa ja Euroopassa. Yhtye on ollut mukana myös Warped tourilla. The Vandals on viime aikoina kiertänyt Irakissa ja Afganistanissa esiintymässä liittouman joukoille.  

## Historia

Yhtye perustettiin vuonna 1980 Kalifornian Huntington Beachilla. Perustajajäseniin kuuluivat laulaja Steven Ronald "Stevo" Jensen, kitaristi Jan Nils Ackermann, basisti Steve Pfauter ja rumpali Joe Escalante. Alkuvuosina kokoonpano muuttui alituisesti. Dave Quackenbush korvasi Stevon laulajana vuonna 1984. Ackermann jätti yhtyeen vuonna 1989 ja kitaristiksi hänen paikalleen tuli Warren Fitzgerald. Vuonna 1990 Escalante vaihtoi rummut bassoon ja rumpaliksi valittiin Josh Freese. Kokoonpano Quackenbush, Fitzgerald, Escalante, Freese on pysynyt samana vuodesta 1990. Freesen työskennellessä studiorumpalina muiden yhtyeiden kanssa joutuu The Vandals usein käyttämään sijaisrumpaleita keikoillaan.

## Kokoonpano

* Dave Quackenbush, Laulu
* Warren Fitzgerald, Kitara
* Joe Escalante, Basso
* Josh Freese, Rummut

**Entiset jäsenet**

* Steven Ronald "Stevo" Jensen, Laulu
* Jan Nils Ackermann, Kitara
* Steve Pfauter, Basso
* Brent Turner, Basso
* Chalmer Lumary , Basso
* Robbie Allen, Basso
* Doug MacKinnon, Rummut

## Diskografia

**Albumit**

* When in Rome Do as the Vandals *(1984)*
* Slippery When Ill *(1989)*
* Fear of a Punk Planet *(1990)*
* Sweatin' to the Oldies: The Vandals Live *(1991)*
* Live Fast, Diarrhea *(1995)*
* The Quickening *(1996)*
* Oi to the World!: Christmas With the Vandals *(1996)*
* Hitler Bad, Vandals Good *(1998)*
* Look What I Almost Stepped In... *(2000)*
* Internet Dating Superstuds *(2002)*
* Live at the House of Blues *(2004)*
* Hollywood Potato Chip *(2004)*

**EP:t ja LP:t**

* Peace Thru Vandalism *(1982)*
* The Vandals / Assorted Jelly Beans split 7" *(1996)*
* The Vandals / Longfellow split 7" *(?)*
* Fat Club 7" *(2000)*

**Videot ja DVD:t**

* Sweatin' to the Oldies: The Vandals Live *(1991)*
* Oi to the World! Live in Concert *(2002)*
* Live at the House of Blues *(2004)*

## Aiheesta muualta

* Yhtyeen kotisivut
*
Anna-Maija Ylimaula

**Anna-Maija Ylimaula** (s. 25. kesäkuuta 1950 Helsinki) on suomalainen professori, arkkitehti ja kirjailija. Ylimaula on keskittynyt lyhyen proosan kehittämiseen lyriikan ja epiikan välimaastoon. Ylimaula vietti lapsuutensa Pohjois-Suomessa perheen muutettua ensin Kuusamoon ja sitten Paavolaan. Ylimaula on koulutukseltaan arkkitehti, ja hän väitteli tekniikan tohtoriksi Kuninkaallisessa teknillisessä korkeakoulussa Tukholmassa vuonna 1992. Rakennustaiteen historian dosentuuri hänellä on Oulun yliopistossa. Ylimaula on toiminut vuosina 1998–2003 professorina Tila- ja kalustesuunnittelun osastolla Taideteollisessa korkeakoulussa, missä hän johti Future Home Institutea. Vuonna 2004 hän hoiti Muotoilututkimuksen professuuria Lapin yliopistossa. Vuoden 2005 alusta alkaen Ylimaula on toiminut professorina ja Koulutus- ja tutkimuspalvelujen johtajana Oulun yliopistossa. Syyskuusta 2010 alkaen hän on hoitanut Arkkitehtuurin historian ja korjaussuunnittelun professuuria Oulun yliopistossa. Ylimaula on johtanut kahta monitieteistä Suomen Akatemian ja Tekesin rahoittamaa tutkijakoulua (Miljöörakentaminen ja Future Home). Hän on toiminut opponenttina useissa pohjoismaisissa arkkitehtuurin teoriaa ja historiaa käsittelevissä väitöstilaisuuksissa. Hänen oma tutkimusaiheensa on Vitruviuksen traktaatti *Architectura libri decem,* 20-luvulta eaa, jonka ensimmäistä suomennosta parhaillaan laaditaan.

Ylimaulan kirjailijanura alkoi WSOY:n novellikilpailusta. *Saarnamiestenkastike*-novelli julkaistiin antologiassa *Vuosirengas 74*. Esikoisromaani *Papintyttö* ilmestyi vuonna 1976.

## Teoksia
* Papintyttö (kertomus, WSOY 1976)
* Yö voi olla (WSOY 1978)
* Pöytä koivikossa (romaani, WSOY 1982)
* Idylli (romaani, WSOY 1984)
* Jumalista julmin (romaani, WSOY 1994)
* Viiriäinen sarkofagilla (kertomus, WSOY 1998) 
* Taskulolita (novelleja, WSOY 2003)
* Fausta (novelleja, WSOY 2008)

### Draamaa
* Anna! (näytelmä, Oulun kaupunginteatteri 1984)
* Kentauri (ajankohtaisnäytelmä, Oulun kaupunginteatterin pienelle näyttämölle, ohjaus Pieta Koskenniemi 1986)
* Idylli (kuunnelma, Yleisradiolle dramatisoineet Kurt Nuotio ja Väinö Vainio 1989)

## Lähteet

## Aiheesta muualla
* Oulun kaupunginkirjasto: Pohjoista kirjallisuutta: Anna-Maija Ylimaula
Toxicity (kappale)

"**Toxicity**" on metalliyhtye System of a Downin single, joka julkaistiin vuonna 2002. Kappale julkaistiin alun perin albumilla *[[Toxicity]]*, joka julkaistiin vuonna 2001. 

Kappale ylitti vuonna 2024 miljardin kuuntelun rajan Spotifyssa. 

## Kappaleet
*Kaikki kappaleet kirjoittanut Serj Tankian ja Daron Malakian, ellei toisin mainittu.
### Toxicity (Maxi-Single)
#"Toxicity" (Tankian, Shavo Odadjian, Malakian)
#"X" (Live)
#"Suggestions" (Live)
#"Marmalade"
#"Toxicity" (Video) (Tankian, Shavo Odadjian, Malakian)

### Toxicity (Australian kiertue)
#"Toxicity" (Tankian, Shavo Odadjian, Malakian)
#"X" (Live)
#"Suggestions"
#"Sugar" (Video versio) (Tankian, Shavo Odadjian, Malakian)

### Toxicity (UK)
#### CD1
#"Toxicity" (Tankian, Shavo Odadjian, Malakian)
#"X" (Live)
#"Suggestions" (Live)

#### CD2
#"Toxicity" (Tankian, Shavo Odadjian, Malakian)
#"Marmalade"
#"The Metro" (John Crawford)

### Toxicity (7" Single)
#"Toxicity" (Tankian, Shavo Odadjian, Malakian)
#"X"
#"Suggestions" (Live)
#"Marmalade"
#"The Metro" (John Crawford)
#"Störagéd"
#"Toxicity" (Tankian, Shavo Odadjian, Malakian)

### Toxicity (7" LE Single)
#"Toxicity" (Tankian, Shavo Odadjian, Malakian)
#"Störagéd"

### Toxicity (Promo Single)
#"Toxicity" (Tankian, Shavo Odadjian, Malakian)
#"Prison Song"
#"X"

## Aiheesta muualla
* Kappaleiden sanat 

## Lähteet
Koura

**Koura** voi tarkoittaa ainakin seuraavia:

* koura, kämmen
* Koura, kylä Nurmossa Seinäjoella
* Koura, rautatieasema Seinäjoella
* Koura, asuinalue Oulussa Oulunsalon kaupunginosassa
* Koura, alue Libanonissa.
* Koura, Kaspianmereen laskeva joki
* Kourapeli, elektroninen peli
* Koulutusrahasto Koura, koulutusrahasto, jonka jäseniä ovat Suomen Journalistiliitto, Suomen Muusikkojen Liitto, Suomen Näyttelijäliitto, Suomen Lavastustaiteilijain Liitto, Yle ja MTV.
* Koura-palkinto, parhaille Yleisradion ja MTV:n kanavilla lähetetyille kotimaisille radio- ja televisio-ohjelmille myönnettävä palkinto.
* Koura, sukunimi:
** Uuno Koura (1888-1939), suomalainen jääkärikapteeni
* suomentaja Viktor Lönnbohmin käyttämä salanimi.
Tore Sagvolden

**Tore Sagvolden** (s. 27. helmikuuta 1959) on norjalainen suunnistaja.

Tore Sagvolden voitti suunnistuksessa nuorten Pohjoismaiden henkilökohtaisen mestaruuden 1978. Seuraavana vuonna hän sai aikuisten MM-kilpailuissa Tampereella henkilökohtaisella matkalla pronssia hävittyään vain maanmiehilleen Øyvin Thonille ja Egil Johansenille. Neljissä seuraavissa MM-kilpailuissa hän sai kolme hopeaa ja oli kerran neljäs. Viestin maailmanmestaruuden hän voitti neljä kertaa, aina kolmannen osuuden suunnistajana. Aikuisten pohjoismaiden mestaruuden henkilökohtaisella matkalla Sagvolden voitti 1984.

## Saavutukset

* MM-kultaa viestissä 1981, 1983, 1985 ja 1987
* MM-hopeaa henkilökohtaisella matkalla 1981, 1985 ja 1987
* MM-pronssia henkilökohtaisella matkalla 1979
* MM-kilpailuissa neljäs henkilökohtaisella matkalla 1983
* PM-kultaa henkilökohtaisella matkalla 1984, lisäksi viestimestaruuksia

## Lähteet
SF Studios

**SF Studios** on merkittävä ruotsalainen elokuvayhtiö. Se perustettiin 27. joulukuuta 1919 yhdistämällä Svenska Bio ja Filmindustri AB Skandia. Pääomistajana on ollut Bonnier-konserni vuodesta 1983. Svensk Filmindustri on tuottanut monia Ruotsin elokuvan klassikkoteoksia ja sen studiot ovat sijainneet Filmstadenissa Solnan kunnassa. Vuonna 1998 SF jaettiin kahdeksi erilliseksi yhtiöksi: SF valmistaa ja levittää elokuvia sekä SF Bio omistaa elokuvateattereita. Vuonna 2016 yhtiö otti käyttöönsä nimen SF Studios. Muutoksesta huolimatta yrityksen rekisteröity nimi on edelleen AB Svensk Filmindustri.

## Lähteet

## Aiheesta muualla
* Kotisivut 
* Svensk Filmindustrin elokuvat IMDb:ssä
*SF Bio AB  
*SF-Anytime
*SF Film Finland Oy
Egil Johansen (suunnistaja)

**Egil Ivar Johansen** (s. 18. elokuuta 1954) on norjalainen suunnistaja.

Johansen voitti suunnistuksen maailmanmestaruuden henkilökohtaisella matkalla 1976 ja 1978. Jälkimmäisenä vuonna hän voitti kultaa myös viestissä Norjan joukkueen kolmannen osuuden suunnistajana. Tampereen MM-kisoissa 1979 Johansen sai hopeaa hävittyään 21-vuotiaalle maanmiehelleen Øyvin Thonille 1.10 minuuttia.

Jukolan viestin Johansen voitti 1988. Hän edusti tuolloin Bækkelagets SK -seuraa.

## Saavutukset

* MM-kultaa henkilökohtaisella matkalla 1976 ja 1978
* MM-kultaa viestissä 1978
* MM-hopeaa henkilökohtaisella matkalla 1979
* MM-hopeaa viestissä 1976
* Jukolan viestin voitto 1988

## Lähteet
Tervalampi

**Tervalampi** voi tarkoittaa seuraavia maantieteellisiä kohteita:

## Paikannimenä
* Tervalampi, kylä Parikkalassa
* Tervalampi, kylä Polvijärvellä.
* Tervalampi, kylä Vihdissä.

## Vesistön nimenä
Suomessa on yli 200 Tervalampi-nimistä vesialuetta.
* Tervalampi, lampi Hankasalmella
* Tervalampi, lampi Hirvensalmella
* Tervalampi, lampi Iisalmessa lähellä Multamäkeä
* Tervalampi, lampi Ikaalisissa
* Tervalampi, lampi Jyväskylässä
* Tervalampi, lampi Jämijärvellä
* Tervalampi, järvi ja virkistyskalastuskohde Ylikiimingissä
* Tervalampi, lampi Keuruun Karhunkylässä
* Tervalampi, lampi Keuruun Yltiällä
* Tervalampi, lampi Kouvolassa
* Tervalampi, lampi Kuopion Jouhtenisissa
* Tervalampi, lampi Kuhmoisissa
* Tervalampi, lampi Laukaan Isolahdella
* Tervalampi, lampi Laukaan Kuusvedenrannassa
* Tervalampi, lampi Luumäen Kivimäellä
* Tervalampi, lampi Luumäen Vainosessa
* Tervalampi, lampi Mikkelissä
* Tervalampi, lampi Multialla
* Tervalampi, lampi Mäntyharjussa
* Tervalampi, lampi Petäjäveden kirkonkylässä
* Tervalampi, lampi Petäjäveden Nikkarinperällä
* Tervalampi, lampi Pieksämäellä
* Tervalampi, eteläisempi lampi Pielavedellä lähellä kirkonkylää
* Tervalampi, pohjoisempi lampi Pielavedellä lähellä kirkonkylää
* Tervalampi, lampi Rautalammin Kerkonkoskella
* Tervalampi, lampi Rautalammin kirkonkylässä
* Tervalampi, lampi Rautalammin Konnekoskella
* Tervalampi, lampi Rautalammin Myhinpäällä
* Tervalampi, lampi Rautalammilla lähellä Sääksjärveä
* Tervalampi, lampi Rautalammin Toholahdella
* Tervalampi, lampi Saarijärven Kiesimenjärvellä
* Tervalampi, lampi Saarijärven Muittarissa
* Tervalampi, lampi Suonenjoella
* Tervalampi, pieni järvi Vaalassa
* Tervalampi, järvi Vihdissä
* Tervalampi, lampi Ylöjärvellä
* Tervalampi, lampi Äänekoskella lähellä Vihijärveä
* Iso Tervalampi, lampi Kangasniemellä
*Musta Tervalampi, lampi Pieksämäellä.

## Katso myös

* Tervalammi
Tervalampi (Karahka)

**Tervalampi** on virkistyskalastuskäyttöön otettu lampi Seluskanjärven kylän eteläpuolella Ylikiimingin kaupunginosassa Oulussa Pohjois-Pohjanmaalla. Järvi sijaitsee noin yhdeksän kilometrin päässä Ylikiimingin taajamasta etelään lähellä Muhoksen kunnanrajaa, Ison Seluskanjärven pohjoispuolella. Lammelle on opastus seututieltä 834.

Tervalampeen istutetaan säännöllisesti kirjolohta, puronieriää ja taimenta, luontaisia saaliskaloja ovat ahven ja hauki. Lammella kalastukseen vaaditaan kalastuslupa. Sallittuja menetelmiä ovat perho- ja heittokalastus. Lammen ympärillä on useita heittolaitureita ja perkauspaikkoja, lisäksi alue on valaistu ja sitä kiertävät pitkospuut. Alueella on myös jätehuolto ja wc-tilat, lisäksi lammen ympäristössä on kotia ja tulentekopaikkoja. Veneen käyttö on kielletty.

## Lähteet
Brave

**Brave** voi tarkoittaa ainakin seuraavia:

* Brave, yksityisyyteen pyrkivä nettiselain
* Brave, hakukone
* *[[Brave (Kate Ceberano)|Brave]]*, Kate Ceberanon vuonna 1988 julkaistu albumi
* *[[Brave (Marillion)|Brave]]*, Marillionin vuonna 1994 julkaistu albumi
* *[[Brave (Nichole Nordeman)|Brave]]*, Nichole Nordemanin vuonna 2005 julkaistu albumi
* *[[Brave (Jennifer Lopez)|Brave]]*, Jennifer Lopezin vuonna 2007 julkaistu albumi
* *[[Brave (Sara Bareillesin kappale)|Brave]]*, Sara Bareillesin kappale vuodelta 2013
* *[[Urhea]]* (engl. *Brave*), Pixarin animaatioelokuva vuodelta 2012
* *[[Soturi (elokuva)|Soturi]]* (engl. *The Brave*), Johnny Deppin ohjaama elokuva vuodelta 1997
* Brave (1815), Ranskan laivaston keskeneräisenä purettu linjalaiva
* Atlanta Braves, atlantalainen urheiluseura
* Richmond Braves, richmondilainen urheiluseura
* Danville Braves, danvillelainen urheiluseura
;Britannian kuninkaallinen laivasto
* Brave (1588), Lontoon Cityn 1588 vuokraama alus
* HMS Brave (1747), šebekki
* HMS Brave (1798), kutteri
* HMS Brave (1805), 80-tykkinen kolmannen luokan linjalaiva
* HMS Brave (1806), 74-tykkinen kolmannen luokan linjalaiva
* HMS Brave (1856), Albacore-luokan tykkivene
* HMS Brave (J305), Algerine-luokan miinanraivaaja
* HMS Brave (F94), Tyypin 22 fregatti
Juho Koskimaa

**Juho Koskimaa** (vuoteen 1918 **Dahlström**), (13. toukokuuta 1891 Oulu &ndash; 13. heinäkuuta 1926 Ähtäri) oli suomalainen kirjailija ja sanomalehtimies.

## Henkilöhistoria
Koskimaa syntyi Oulussa, hänen vanhempansa olivat ylijunailija John Alexander Dahlström ja Edla Margareta Hiukka. Koskimaan puoliso vuodesta 1916 oli Fanny Maria Ojanperä. Koskimaa kävi kahdeksan luokkaa oppikoulua, josta Oulun klassillisessa lyseossa vuodet 1904 &ndash; 1909, ja joitain luokkia myös muissa oppikouluissa Oulun lähettyvillä. Ylioppilastutkintoa hän ei kuitenkaan koskaan suorittanut.

Koskimaan kirjoittajan ura alkoi avustajana Helsingin Sanomissa ja jatkui sanomalehdissä ympäri Suomea. Hän toimi eri tehtävissä ainakin sanomalehdissä Uusi Aura, Liitto ja Karjala.

Koskimaa hukkui 35-vuotiaana heinäkuussa 1926. Hän oli saanut juuri valmiiksi teoksensa *Uskollinen vähässä* ja sen jatkona romaanin *Signe Björnseth*.

## Kirjallinen tuotanto
Vuodesta 1919 lähtien Koskimaa toimi vapaana kirjailijana, joka kirjoitti sekä romaaneja että novelleja, samoin kuin kirjallisuusarvosteluja. Hän oli omana aikanaan varsin arvostettu kirjailija, 1921 hänelle myönnettiin Valtion kirjallisuuspalkinto. Osa Koskimaan tuotantoa käännettiin ruotsiksi.

### Romaanit
* *Erään miehen omatunto*. Otava 1918
* *Rappiolle : kertomus heikosta miehestä*. Otava 1919
* *Harmaja linna*. Otava 1921
* *Ja sitten jätkä kuoli*. Edistysseurojen kustannus 1921
* *Saaren Helmin kunnia*. Gummerus 1924
* *Pankaa sille nimeksi Nikolai...*. Gummerus 1924
* *Suotaan Heikin koti*. Otava 1925
* *Uskollinen vähässä*. Otava 1926
* *Signe Björnseth*. Otava 1926
* *Konsuli Hansen*. Otava 1944 (lyhennetty laitos kahdesta edellisestä)

### Novellikokoelmat
* *Erämaan kansaa*. Otava 1917
* *Pohjalaisia ja peräpohjalaisia*. Pohjolan kustannus 1920
* *Kreetan harha-askel*. Otava 1922
* *Syksyä ja rakkautta*. Gummerus 1925
* *Elämää katsellessa*. Karisto 1926

## Lähteet

## Aiheesta muualla
* Vapaasti ladattavia Juho Koskimaan e-kirjoja Projekti Lönnrotilta sekä Project Gutenbergiltä
* Juho Koskimaa Kirjasampo.fi:ssä
* Juho Koskimaa : Suomalaisia Ruijan rannalla, Aamulehti, 18.03.1923, nro 64, s. 8, Kansalliskirjaston digitaaliset aineistot
Charlestown (Rhode Island)

**Charlestown** on kunta (*town*) Washingtonin piirikunnassa, Rhode Islandin osavaltiossa Yhdysvalloissa. Vuoden 2000 väestölaskennassa kunman asukasluku oli 7&nbsp;859. Sen pinta-ala on 153,6 neliökilometriä, josta 58,1 neliökilometriä (37,68&nbsp;%) on vettä. Charlestown on nimetty Englannin kuninkaan Kaarle II:n mukaan ja perustettu vuonna 1738.
Coventry (Rhode Island)

**Coventry** on kunta (*town*) Kentin piirikunnassa, Rhode Islandin osavaltiossa Yhdysvalloissa. Vuoden 2010 väestölaskennassa kunnan asukasluku oli 35&nbsp;014. Sen pinta-ala on 161,4 neliökilometriä, josta vesialaa on 7,3 neliökilometriä. Kunta perustettiin vuonna 1741 ja se on nimetty englantilaisen Coventryn kaupungin mukaan.